Xeografía de Australia

A maior parte da xeografía de Australia está composta por desertos ou zonas semiáridas (o 40 % da masa terrestre está cuberta por dunas de area). Só os extremos sueste e suroeste teñen un clima temperado e un chan moderadamente fértil. A parte norte do país ten un clima tropical: parte é bosque tropical, parte son pastos e parte é deserto. A Gran Barreira de Coral, o maior arrecife de coral do mundo, sitúase a pouca distancia da costa nordeste e esténdese por máis de 1.200 km. O Uluru (coñecido como Ayers Rock ata 1986) é o maior monólito do mundo e sitúase na Australia central.

 Datos xerais 
Localízase en Oceanía, continente situado entre o océano Índico e o océano Pacífico sur.

As súas coordenadas xeográficas son 27°0′ S, 133°0′ E.

Ten unha área total de 7.686.850 km², dos que 7.617.930 son de terra e 68.920 de auga, incluídas a illas de Lord Howe e a illa Maccarie.

Non ten fronteiras terrestres e a súa costa é de 25.760 km.

 Reivindicacións marítimas 
 Zona contigua: 24 millas náuticas.
 Plataforma continental: 200 millas náuticas ou ata o bordo do talude continental.
 zona económica exclusiva: 200 millas náuticas.
 Mar territorial: 12 millas náuticas.

 Configuración e aproveitamento do terreo 
A maior parte do territorio é un planalto baixo e desértico; unha planicie fértil no sueste. O punto máis baixo do territorio é o Lago Eyre (15 m) e máis elevado é o Monte Kosciuszko (2.229 m).

Os recursos naturais máis abundantes son: bauxita, carbón, ferro, cobre, estaño, ouro, prata, uranio, níquel, tungsteno, areas minerais, chumbo, cinc, diamantes, gas natural e petróleo.

Canto ao uso da terra, en estimacións de 1993, un 6 % é de labor, non hai cultivos permanentes, o 54 % corresponde a pastos permanentes, un 19 % a bosques e o 21 % restante a outros aproveitamentos. De todo o territorio, 21.070 km2 son de terra irrigada.

 Cuestión ambiental 

 Perigos naturais 
 Ciclóns ao longo da costa.
 Secas severas e inundacións ocasionais.
 Incendios forestais frecuentes.

 Problemas actuais 
 Erosión de solos proveniente da sobrepastaxe, do desenvolvemento industrial, da urbanización e das prácticas agrícolas incorrectas. 
 Aumento da salinidade dos solos debido ao uso de auga de má calidade.
 Desertificación.
 Limpeza de matas para uso agrícola, que ameaza o hábitat natural de moitas especies únicas de animais e plantas. 
 A Gran Barreira de Coral, o maior arrecife natural do mundo, está ameazado polo aumento de tráfico marítimo e pola súa popularidade como destino turístico. 
 Os recursos naturais de auga doce son limitados.

 Acordos internacionas asinados 
 Tratado Antártico.
 Convenio sobre a Diversidade Biolóxica.
 Convención Marco das Nacións Unidas sobre o Cambio Climático.
 Convenio CITES sobre o comercio con especies ameazadas.
 Convenio ENMOD sobre modificación ambiental.
 Convención de Basilea sobre residuos perigosos.
 Convención das Nacións Unidas sobre o Dereito do Mar.
 Convenio de Londres sobre prevención da polución mariña.
 Convención sobre a conservación da vida mariña.
 Tratado de Prohibición parcial de Ensaios Nucleares.
 Tratado de Non Proliferación Nuclear.
 Protocolo de Montreal sobre a protección da capa de ozono.
 Convenio MARPOL 73/78 sobre a polución provocada por buques.
 Convenio Internacional das Madeiras Tropicais.
 Convención de Ramsar spobre zonas húmidas e aves acuáticas.
 Convención Internacional para a Regulación da pesca da Balea.

 Véxase tamén 

 Outros artigos 
 Gran Baía Australiana
 Desertos de Australia

*